Referendum na Slovensku v roku 2003

Referendum na Slovensku v roku 2003 bolo piate referendum na Slovensku, ktoré sa konalo 16.-17. mája 2003. Účasť bola 52,15% a referendum bolo platné ako jediné spomedzi zatiaľ uskutočnených celoštátnych referend na Slovensku.

Referendová otázka: "Súhlasíte s tým, aby sa SR stala členským štátom EÚ?". (92,46% hlasovalo ÁNO, 6,2% hlasovalo NIE)

Referendum vyhlásil prezident Rudolf Schuster.

V roku 1997 Európska rada schválila koncepciu rozšírenia, Slovenská republika však nesplnila politické kritériá a do intenzívnych rokovaní o členstve v EÚ ju nakoniec nezaradili. Situácia sa zmenila po parlamentných voľbách v roku 1998. Summit EÚ v Kodani v roku 2002 znamenal pre všetkých desať krajín ukončenie prístupových rokovaní a definitívne určenie dátumu vstupu do Európskej únie na 1. mája 2004. Podmienkou vstupu však bolo referendum.

Napriek podpore vstupu naprieč celým vtedajším politickým spektrom nedokázali politici v kampani zrozumiteľne vysvetliť význam tohto kroku a počas prvého hlasovacieho dňa bola účasť veľmi nízka. Najvyšší ústavní činitelia: prezident Rudolf Schuster, predseda parlamentu Pavol Hrušovský a premiér Mikuláš Dzurinda preto aj počas hlasovania zdôrazňovali, že úspech referenda je podmienený najmenej 50-percentnou účasťou. Predstavitelia parlamentných strán a verejne známi ľudia zorganizovali prechádzku historickým centrom Bratislavy, počas ktorej presviedčali ľudí, aby sa zúčastnili na referende. V sprievode bolo dokonca vidieť dnes už nebohého bývalého prezidenta Michala Kováča spolu s expremiérom Vladimírom Mečiarom. Kováč bol pritom presvedčený, že mu Mečiar dal v roku 1995 uniesť syna. Z predsedov parlamentných strán chýbali na prechádzke Bratislavou iba komunista Jozef Ševc a predseda Smeru Robert Fico. Rok predtým Fico v parlamentných voľbách kampaňoval s billboardom, že do EÚ treba ísť, ale nie s „holými zadkami“.

Referencie

Pozri aj 
 Zoznam referend na Slovensku
 Referendum v Česku v roku 2003

Referendá na Slovensku
2003 na Slovensku
Slovensko
Referendá v roku 2003